text: Nebel-grisen på vej til Peru
  22 august 2012 kl. 13.19
  Onsdag eftermiddag blev Nebel-grisen hejst over på en ladvogn med kurs mod nye skinner i Peru. En æra er slut på Vestbanen.
  To store kraner løftede onsdag Nebel-grisen af sporet i Varde. De gamle Y tog, der i omkring 40 år har fragtet passagerer i de flade Vestjylland, skal fremover kører med minearbejdere i Peru i over 4 kilometers højde.
  Efter at Vestbanen sidste år blev reddet fra lukning, besluttede Region Syddanmark, at banen mellem Varde og Nørre Nebel skulle istandsættes og udvides med forbindelse til Esbjerg. Som en del af istandsættelsen har Arriva indsat nye tog og sendt den gamle Nebel-gris ud på et sidespor.
  Den gamle Nebel-gris, der er bygget før digitaliseringen gjorde sit indtog, betegnes dog som solidt kram, der har mange gode år i sig endnu.
  - De her tog kan man holde kørende med en svensknøgle og et bundt ståltråd, siger direktør for Vestbanen Ivan Lauersen til TV SYD.
  Ialt tre togsæt af den gamle Y type er blevet solgt til Peru.
  